
JOHDANTO


Suurta osaa meistä pohjoisessa asuvista on aina inspiroinut lämpö, turkoosi meri ja kauniit hiekkarannat. Monet pakkaavat laukkunsa kerran tai pari vuodessa ja suuntaavat etelän lämpöön, jossa voivat rentoutua ja unohtaa hetkeksi hektisen nykymaailman kiireet tai huuhtoa merivedessä työvuoden aikana kertyneen stressin mielestään.


Matkustamiseen liittyy usein myös lupaus uusista elämyksistä – eri kulttuurien mauista, historiallisista maisemista ja hetkistä, jotka jäävät mieliin pitkään paluun jälkeenkin. Jollekin meistä se on kiireetön iltapäivä rantakahvilassa, toiselle vuoristopolkujen rauha tai mikä tahansa muu hetki, joka antaa voimaa puurtaa oman elämäntehtävänsä parissa vuodesta toiseen. Jokaisella matkalla on oma tarinansa ja juuri se tekee lähtemisestä kiehtovaa vuodesta toiseen.


Olin jo vuosia haaveillut, että lähestyviin eläkepäiviini mennessä minulla olisi paikka, johon voisin paeta pimeitä Suomen syksyjä sekä loskaisia talvia. Paikka, jossa voisin istua merenrannalla, kuunnella aaltojen kohinaa ja vain olla. Toteuttaakseni tämän unelmani tutkin matkaoppaita, selasin internetiä ja etsin tietoa kohteista, jotka olisivat realistisesti ulottuvillani hinnaltaan sekä matkustettavuudeltaan.


Hetken aikaa luulin jo löytäneeni unelmien täyttymykseni Italiasta. Kuvittelin itseni punaviinilasillinen kädessä, lierihattu päässä ja parransänki poskessa, istumassa idyllisen maaseutukylän kahvilassa. Taustalla kukko kiekuisi naapuritalon takapihalla ja elämä olisi kuin elokuvasta.


Mutta toisin kävi: haaveiden täyttymykseksi ei tullutkaan Italia, vaan Adrianmeren vastarannalla sijaitseva, reilun kolmen miljoonan asukkaan Albania. Maa, josta moni ei vuonna 2019 tiennyt paljoakaan, mutta joka on ottanut huimia kehitysaskelia lyhyessä ajassa ja on nyt avautumassa matkailulle.

MATKA TUNTEMATTOMAAN


Lopulta uskalsin hypätä matkalle tuntemattomaan joulukuussa 2019. Olin tutustunut Facebookin Albania-ryhmien kautta muutamaan suomalaiseen, jotka tapasin lentomatkalla. Heillä oli kokemusta Albaniasta jo useiden vuosien ajalta ja tunsivat maan arkea huomattavasti paremmin kuin minä. Heiltä sain paljon arvokasta tietoa jo matkan aikana kuten esimerkiksi sen, että Turkish Airlinesilla lennettäessä liput oli vaihdettava Istanbulin kentällä pieneltä tiskiltä jatkolennolle Tiranaan. Tuota erään nurkan takana piilossa sijaitsevaa palvelupistettä olisin yksin matkustaessa saanut etsiä pitkään.


Kun lentokone alkoi laskeutua myöhään illalla joulukuiseen Albaniaan, painoin otsani vasten pyöreää ikkunaa ja kurkistelin ulos yrittäen nähdä jotain enemmän. Näin kuitenkin vain muutamia valoja, jotka tuikkivat keskellä pimeyttä. Missä olivat ne laajat katuverkot ja kirkkaat valomeret, joita olin kuvitellut näkeväni pääkaupungin yllä? Näkymä ei vastannut mielikuvaani minkään valtion pääkaupungista. En silloin vielä tiennyt, että äiti Teresan mukaan nimetty kansainvälinen lentokenttä ei sijait-sekaan aivan Tiranassa, vaan vajaan parin kymmenen kilometrin etäisyydellä kaupungin keskustasta.


Ensivaikutelma oli hämmentävä, mutta samalla kutkuttavan arvoituk-sellinen – olin saapunut paikkaan, josta en tiennyt juuri mitään. Astuessani koneesta ulos iltakymmenen aikaan tunsin kasvoillani kostean ja hieman viileän ilman. Ympärilläni kuului puhetta kielellä, joka ei muistuttanut mitään aiemmin kuulemaani. Olin varma yhdestä asiasta: tästä alkaisi seikkailu. Enkä ollut väärässä.


Tietämättä vielä Albanian liikenteen todellisesta luonteesta olin rohkeasti varannut vuokra-auton lentokentältä. Ajatus yksin navigoinnista tuntemattomilla teillä ja arvaamattomassa liikennekulttuurissa alkoi kuitenkin hieman jännittää. Onneksi sain houkuteltua uudet tuttavat kyytiini. Heidän kokemuksensa toi tervetullutta turvaa ensikilometreille, joilla pimeys nieli moottoritien näkymättömiin. Perässä ajavien autojen valot ilmestyivät kuin taikaiskusta peruutuspeiliin ja seuraavassa hetkessä ne singahtivat vauhdilla ohitsemme.


Albaniassa maantiellä voi tapahtua melkein mitä tahansa. Moottoritiellä saattaa tulla vastaan aasin selässä poikittain istuva maatalon isäntä vesimeloneja kuljettaen. Lehmät ja lampaat ovat yleisiä jopa kaupunkien kaduilla. On myös täysin mahdollista, että iloisesti hymyilevä autoilija ajaa vastaan samalla kaistalla tai että näet jotain vielä yllättävämpää. Ei siis ole ihme, että turisteja kehotetaan välttämään ajamista pimeällä etenkin, jos ratissa on kokematon turisti.


Reilun puolen tunnin ajomatkan jälkeen saavuimme Durresiin, jossa vietin ensimmäisen yöni Albaniassa. Jännittävän ja vauhdikkaan ajomatkan jälkeen uni maistui makealta. Heräsin levänneenä aurinkoiseen aamuun, jonka lämpö tulvi sisään avoimesta ikkunasta. Ja kun astuin parvekkeelle, näin ensimmäistä kertaa upean, turkoosina kimmeltävän meren. Sen pinta välkehti kuin se olisi halunnut toivottaa minut tervetulleeksi. Se oli hetki, jota en unohda koskaan. Olin juuri siellä, missä minun pitikin olla.


Tuttavani jäivät Durresiin, joten jatkoin yksin aamuauringossa matkaa kohti Vlorea. Halvimman mahdollisen auton vuokraaminen konkretisoitui alustan epämääräisiin kolinoihin, joita alkoi kuulua pian kaupungista lähtöni jälkeen. Niinpä jouduin pysähtymään moottoritien pientareelle tarkastelemaan, kuinka vakavasta viasta oli kyse. Moottorin pohjalevy roikkui osittain maassa eikä matkan teko tuntunut enää järkevimmältä vaihtoehdolta.


Olin juuri etsimässä vuokraamon numeroa tehdäkseni reklamaatiota, kun albanialaisessa rekisterissä oleva auto pysähtyi taakseni. Kun näin autosta nousevat tummat miehet, mieleeni hiipi pieni epäluulo ja aloin jo pohtia, mistä löytäisin hätänumeron. Miehet kävelivät ympärilleni ja yksi heistä kysyi englanniksi: ”What’s the problem?” Viittoilin auton alle ja ennen kuin ehdin kunnolla tajuta, ensimmäinen heistä oli jo puoliksi auton alla. He ryhtyivät heti toimeen, hakivat narua ja muuta tarvittavaa omasta autostaan. Pian pohjalevy oli taas paikoillaan. Kiitettyäni heitä sydämellisesti, pääsin jatkamaan matkaani eteenpäin.


Durresin rannat jäivät hetkeksi taakse tien kääntyessä kohti sisämaata. Ahmin ympärilleni avautuvia maisemia ja pääni pyöri ympäri kuin pöllöllä yrittäessäni liikenteen keskellä imeä itseeni kaiken näkemäni. Vanhojen ja uusien rakennusten lomassa kohosi runsaasti keskeneräisiä taloja ja raunioita. Luulisi, ettei tuon tyyppinen maisema vetoaisi minuun, mutta jotain kutsuvaa näissä alkumatkan rosoisissa näkymissä oli. Ehkä se oli keskeneräisyys ja syy, miksi monet rakennukset jätettiin runkovaiheeseen. Toisaalta monet huoltoasemat näyttivät enemmänkin viiden tähden hotelleilta kuin bensan ja kaasun myyntipisteiltä. Päätin pysähtyä ensimmäiselle Albania-kahville linnalta muistuttavalle huoltoasemalle.


Alkumatka Durresista Vloreen oli yllättävän tasaista lakeutta, mutta Vlorea lähestyttäessä maisema alkoi muuttua. Horisonttiin kohosi vuoristo, jonka rinteet verhoutuivat sinisen eri sävyihin ja tie kulki yhä vaikuttavampien näkymien keskellä. Vähitellen ruuhkatkin hellittivät ja uudella A2-moottoritiellä ajamisesta alkoi jopa nauttia, kun ei tarvinnut jatkuvasti navigaattoria tuijottaa.


Ajaessani pitkää ja suoraa Vloren sisääntyloväylää, joka muuttui kilometrien mittaiseksi, palmujen reunustamaksi rantabulevardiksi, huokailin itsekseni hurmioituneena. En vielä tiennyt, mitä kaikkea tämä matka toisi tullessaan – millaisia maisemia, hetkiä ja seikkailuja ensimmäinen Albanian reissuni tarjoaisi. Viimeistään seuraavana päivänä Albanian rivieran avautuessa eteeni koko loistossaan, tiesin, etten tullut tänne viimeistä kertaa.


Kun haaveeni veivät kohti Välimeren aurinkoa, en arvannut, että päätyisin juuri Albaniaan. Se on maa, joka ei tarjoile itseään hopea-tarjottimella, mutta joka palkitsee uteliaan ja avoimen matkailijan moninkertaisesti. Päädyin Albaniaan miltei vahingossa ja siitä alkoi matka, jota en osannut odottaa. Joskus suurimmat unelmat löytyvät sieltä, mistä niitä vähiten osaa etsiä. Maa, josta tiesin tuskin mitään, paljastui todelliseksi ässäksi hihassani. Se osoittautui kauniiden vuoristojen, turkoosin meren ja ystävällisten ihmisten maaksi. Albanialla on omat haasteensa, joihin ei voi välttyä törmäämästä. Niitä ei ole piiloteltu turisteilta kuten useissa matkailukohteissa.


Tämä on tarina siitä, kuinka unelmani merenrannasta hiljalleen kasvoi todeksi. Tämä EU-jäsenyyttä tavoitteleva maa yllätti minut ja rikkoi ennakkokäsityksiäni monella tavoin. Kädessäsi oleva kirja on syntynyt halustani jakaa kokemuksia ja tarjota tukea kaikille, jotka suunnittelevat omaa Albania-seikkailuaan.

Ehkä tavataan joskus Shqiperiassa eli Albaniassa, kotkien maassa! Terveisin Jyri Martiskainen










Huom: Kirjassa albanialaiset paikannimet on kirjoitettu pääosin suomenkielisin sovinnaisnimin eli eksonyymein. Olen menetellyt näin lukemisen helpottamiseksi ja yhtenäisen kirjoitusasun vuoksi.

MIKÄ IHMEEN ALBANIA?


Albania sijaitsee Kaakkois-Euroopassa Balkanin niemimaalla ja sillä on rantaviivaa yli 300 kilometriä Adrianmeren ja Joonianmeren rannoilla. Suurta osaa tästä rannikosta kutsutaan osuvasti Albanian rivieraksi. Rantalomakohteita maasta löytyykin runsaasti. Albanian itäpuolella on Pohjois-Makedonia ja etelässä Kreikka. Adrianmeren länsipuolella siintää Italian saappaan kärki ja pohjoisrajoilla ovat Kosovo ja Montenegro. Albanian pinta-ala on vain noin 28 700 neliökilometriä eli vain murto-osa Suomen koosta. Mutkateitä ajaessa ja vuorten rinteitä noustessa se tuntuu huomattavasti suuremmalta.


Albania on erittäin kiehtova maa, joka on ollut pitkään suljettuna ulkopuoliselta maailmalta ja niin myös turismilta. Maa vapautui kom-munistidiktatuurista viimeisenä Euroopassa 1991. Sen jälkeen Albania on siirtynyt nopeasti kohti Eurooppalaista arvomaailmaa ja sen myötä maassa on tapahtunut suuria muutoksia, vaikka matkailukohteena Albania onkin vielä melko tuntematon.


Albaniassa on paljon nähtävää ja koettavaa piditpä sitten rantalomailusta, historiallisesta aikamatkasta menneisyyteen tai patikoinnista henkeäsalpaavissa vuoristoissa. Voit myös tutustua albanialaisen keittiön herkullisiin makuihin, joihin on sekoittunut vaikutteita muun muassa Kreikasta, Italiasta ja Turkista.


Albanian historia on suunnaton aarrearkku, joka kätkee yhä uusia tarinoita ja on edelleen läsnä kaikkialla maassa. Menneisyyden jäljet näkyvät paitsi muinaisissa linnoissa ja kivikylissä myös tavassa, jolla albanialaiset ottavat vieraat vastaan – lämpimästi, ylpeinä maansa tarinoista ja perinteistä. Albanialaisten vieraanvaraisuus ja ystävällisyys ovatkin tehneet vaikutuksen kaikkiin, jotka ovat jo löytäneet tämän pitkään piilossa olleen matkakohteen.


Albania on monella tapaa vastakohtaisuuksien maa, josta olet todennäköisesti kuullut ainakin jotain – ehkä juuri sen verran, että mielenkiintosi on herännyt tätä muulle maailmalle auennutta valtiota kohtaan. Olet saattanut ajatella, että siellä saattaisi olla mielenkiintoista joskus lomailla. Perinteiset Euroopan suosikkikohteet ovat kuitenkin lopulta vieneet voiton ja olet varannut matkan Espanjaan, Kreikkaan, Turkkiin tai kenties Kroatiaan.


Albania on näin jäänyt vielä odottamaan vuoroaan ja juuri siksi se onkin niin kiehtova. Tästä nousevasta matkakohteesta on ollut suomeksi tietoa tarjolla perin vähän. Lisäksi matkan suunnittelu vaatii hieman enemmän vaivannäköä, koska Suomesta ei ole vielä toistaiseksi suoria lentoja Albaniaan. Toivon, että tämä kirja auttaa sinua suunnittelemaan Albanian matkaasi helpommin.


Albaniassa on toistaiseksi vain yksi kansainvälinen lentokenttä, Rinasin kenttä, joka on nimetty kuuluisimman albaanin, äiti Teresan, mukaan. Viime vuosien voimakas matkailijamäärien kasvu on kuitenkin luonut tarpeen lisäkapasiteetille ja siksi Vloren lähelle rakennetaan parhaillaan uutta kansainvälistä lentokenttää. Sen on määrä avautua viimeistään matkailukaudeksi 2026, tuoden Albanian rannikon entistä lähemmäs Eurooppaa.


Tämän kirjan avulla voit lähteä nojatuolimatkalle jo ennen ennen varsinaista matkaasi Albaniaan. Saat tärkeää tietoa muun muassa monista Albanian nähtävyyksistä, historiasta, ruokakulttuurista ja kaupungeista, jotka sinua odottavat. Vaikka et koskaan lähtisikään matkalle ”Kotkien maahan”, luettuasi kirjan tiedät paljon enemmän tästä yhä monille vieraasta maasta.

Vloran lahdelta

Lokakuussa rannat ovat jo hiljentyneet.

ALBANIA OTSIKOISSA


Luotettavaa ja ajankohtaista tietoa Albaniasta on yllättävän vaikea löytää. Suomen uutisoinneissa maa on aiemmin esiintynyt usein vain negatiivisessa valossa – joko huumemafian yhteydessä tai muistutuksena sen sulkeutuneesta menneisyydestä. Ehkä joku tuttavasi muistaa Albanian yhteiskunnan romahtamisen 1990-luvulla, kun laajamittainen pyramidihuijaus vei kansalaisten säästöt ja ajoi maan kaaokseen.


Internetistä löytyy upeita ja kiehtovia valokuvia tästä vuoristoisesta maasta, mutta muuten tiedonhaku osoittautuu yllättävän vaikeaksi. Tuntui kuin etsisi neulaa heinäsuovasta – hajanaista tietoa löytyy sieltä täältä ja usein vanhentuneena. Tästä syystä moni lähde ei enää pidä paikkaansa ja ajantasaisen, luotettavan tiedon löytäminen voi olla kiven alla. Albania on kehittynyt hämmästyttävän paljon jo niiden vuosien aikana, joina olen sitä seurannut.


Äiti Teresan (1910–1997) yhteys Albaniaan oli helppo löytää, mutta hän onkin yksi maailman tunnetuimmista albaanitaustaisista henkilöistä. Hän syntyi Kosovon albaaniperheeseen Skopjessa, Pohjois-Makedoniassa. Äiti Teresan elämäntyö köyhien ja sairaiden auttajana oli maineikasta ja toi hänelle Nobelin rauhanpalkinnon ja teki hänestä myötätunnon ja lähimmäisenrakkauden symbolin. Matkailijalle Äiti Teresan perintö tarjoaa kosketuksen Albanian henkiseen puoleen ja muistutuksen siitä, miten yksi henkilö tai pieni maa voi antaa maailmalle suuren innoituksen.


Monille tulee yllätyksenä, että kansainvälinen poptähti Dua Lipa on albanialaista syntyperää. Hänen menestyksensä on tuonut Albanialle näkyvyyttä aivan uudella tavalla ja muistuttanut, että maa on paljon muutakin kuin menneisyytensä varjot. Hänen ansainvälinen fanijoukkonsa on lisännyt kiinnostusta Albaniaa ja Kosovoa kohtaan erityisesti musiikki- ja kulttuurimatkailun näkökulmasta. Dua Lipa edustaa modernia, avoimesti kansainvälistä ja itseilmaisultaan rohkeaa sukupolvea, mikä luo uudenlaista identiteettiä albaaninuorille niin kotimaassa kuin diasporassa.


Vuonna 2024 Albania on kuitenkin ollut otsikoissa aivan toisenlaisista syistä. Italiasta on siirretty siirtolaisia Durresiin, jossa toimii suuri vastaanottokeskus turvapaikkahakemusten käsittelyä varten. Keskus on osa Italian ja Albanian välistä sopimusta, ja sen tarkoituksena on nopeuttaa hakemusten käsittelyä sekä keventää Italian omaa vastaanottojärjestelmää.


Lisäksi keskustelua on herättänyt suunnitelma perustaa Albaniaan muslimien ”Vatikaani” – hanke, joka voisi muuttaa merkittävästi käsityksiä islamista ja muslimivaltioista Euroopassa. Albaniaan kaavaillussa muslimien ”Vatikaanissa” olisi tarkoitus sallia muun muassa naisten vapaa pukeutuminen ja alkoholin käyttö – piirteitä, jotka poikkeavat monien mielikuvista islamilaisista valtioista. Tällaiset suunnitelmat haastavat perinteisiä käsityksiä ja herättävät keskustelua uskonnon ja kulttuurin monimuotoisuudesta.


Eräs viimeaikojen merkittävä uutinen Albaniasta liittyy höyrypatsaan paljastamaan luonnonihmeeseen, kun sadan metrin syvyydestä löytyi maailman suurin maanalainen järvi. Yhtä kiehtova löytö oli paaluille rakennetun kylän löytyminen Ohrid-järven pohjasta. Löytöjen perusteella kyseessä on yksi Euroopan vanhimmista pysyvistä asutuksista. Syksyllä 2025 näytölleni hypähti YLE:n uutinen, joka kertoi Albanian ja Kreikan rajalla olevan luolan pimeydestä löydetystä jättimäisestä hämähäkkikolonian seitistä.


Nämä viimeaikaiset uutisoinnit ovat osoitus siitä, kuinka vähän tiedämme Albaniasta. Albania voi tarjota vielä paljon uutta ja toistaiseksi tietämätöntä avoimin silmin kulkevalle matkailijalle. Albanian maine on onneksi vähitellen paranemassa ja ihmiset alkavat kiinnostua tästä EU-jäsenyyttä tavoittelevasta valtiosta.


Albanian matkailu on tällä hetkellä voimakkaassa kasvussa: ulkomaisia kävijöitä oli jo lähes 12 miljoonaa vuonna 2024 ja vuosi 2025 näyttää jatkavan nousua. (5.6.2025; https://albania.un.org) Norwegian ja Finnair ovat avanneet suoria yhteyksiä myös Suomesta Albaniaan. Ensimmäiset suorat lennot kesäkaudella 2026 lennetään Helsingistä Tiranaan.


Matkustaminen on helpottumassa muutoinkin, sillä Albania on liitetty SE-PA-alueeseen. Tämä tekee pankkisiirroista edullisempia ja nopeampia. Luvassa saattaa olla myös, että EU:n ja Albanian väliset roaming-maksut on poistuvat lähitulevaisuudessa.

Kuvia Skanderbegin museon teoksista (Kruje)

ALBANIAN HISTORIASTA


Historiallinen tausta antaa matkailijalle avaimet ymmärtää Albaniaa syvemmin. Menneet vuosisadat selittävät, miksi maisemassa sekoittuvat ottomaanien moskeijat, italialaiset palatsit ja betoniset bunkkerit. Menneisyydestä löytyy syy, miksi ruokapöydässä kohtaavat turkkilaiset mausteet ja italialainen pasta. Albanian historiasta voimme päätellä, miksi ihmisten asenteissa on yhtä aikaa perinteisyyttä ja nopean muutoksen tuomaa avoimuutta. Kun matkailija tuntee tämän taustan, jokainen linnoitus, aukio ja kylänraitin kahvila muuttuu pelkästä kohteesta osaksi suurempaa tarinaa ja matka saa aivan toisenlaisen merkityksen.


Keräsin kirjaani tarinoita Albanian menneisyydestä, koska sitä ymmärtämällä voimme paremmin käsittää maan nykypäivän haasteita sekä arvostaa kehitystä, joita Albania on ottanut matkallaan avoimemmaksi ja toimivammaksi yhteiskunnaksi. Albanian menneisyys on niin monivaiheinen ja tapahtumarikas, että siitä saisi loistavan elokuvan nykyajan erikoistehosteilla höystettynä. Toimintaa, draamaa, valloituksia, sankareita ja vaarallisia tilanteita ei tulisi puuttumaan.


Aiheeseen on elokuvan keinoin tarttunutkin ainakin vuonna 1953 Sergei Yutkevich, joka ohjasi Cannesissa palkitun elokuvan Great Warrior Skanderbeg (Kultainen haarniska). Myös kirjallisuudessa Albanian vaiherikas historia on toiminut monien kirjailijoiden innoittajana. Esimerkiksi Maarit Verrosen Matka Albaniaan (1997, Kirjayhtymä) ja Lea Ypin Vapaa (2023, Atena Kustannus) sisältävät kiinnostavaa historiallista aineistoa, jotka tuovat maan menneisyyden elävästi esiin.


MUINAISAIKA


Albaanit ovat kansa, jolle omaleimainen elämä harvaan asutuilla vuorilla on ollut tärkeää. Tuo vuoristoinen elämäntapa on muovannut heistä sitkeitä ja ylpeitä ihmisiä, jotka ovat historian saatossa nousseet kerta toisensa jälkeen epätoivoiseen taisteluun vapautensa puolesta. Karun maan ylpeät asukkaat on aina tunnettu hyvinä taistelijoina. Sen vuoksi jo muinaiset roomalaiset palkkasivat heitä legiooniinsa. Albanialaiset kutsuvat itse maataan Shqiperiksi eli Kotkien maaksi. Kotka on vapauden vertauskuva, vaikka vapaus on ollut Albaniassa usein vain kaukainen unelma. (Pentti Suominen 9.3.1997 HS)


Albanian alueella on asunut ihmisiä kymmenien tuhansien vuosien ajan eikä se ole yllättävää, sillä siellä vallitsee välimerenilmasto eikä viimeisin Veiksel-jääkausi edes ulottunut alueelle. Tämä suotuisa ilmasto teki alueesta varhain asutun. Siitä osoituksena on Etelä-Albanian Kryegjaten laaksosta löydetyt 40 000 vuoden ikäiset ihmisasutuksen jäljet sekä Konispolin luolasta löydetyt 24 000 vuotta vanhat kivityökalut.


Noin 7000 vuotta sitten Albanian jokivarsien kylissä elettiin jo maanviljelyksen ja karjanhoidon aikaa. Ihmiset kasvattivat nautakarjaa, lampaita, sikoja ja vuohia ja siten loivat perustan alueen myöhemmälle kulttuurikehitykselle. (https://globalis.fi/maat/albania)


Muinaisella Albanian historian näyttämöllä keskeisessä roolissa olivat muinaiset illyrialaiset. He olivat kansa, johon albaanit voivat jäljittää juurensa tuhansien vuosien taakse. Illyrialaisten arvioidaan saapuneen läntiselle Balkanille pronssi- ja rautakausien taitteessa noin vuonna tuhat ennen ajanlaskun alkua. He olivat kuuluisia merirosvoistaan ja taistelutaidoistaan. Yle uutisoi vuonna 2008, että Bosnia-Hertsegovinasta on suosta löytynyt kaksi kahdeksan metrin syvyyteen vajonnutta 2200 vuotta vanhaa laivanhylkyä. Hylkyjen on arveltu olevan illyrialaisten merirosvojen alusten jäännöksiä. (https://yle.fi/a/3-5778903)


Illyrialaisten kulttuuri kukoisti lähes koko Länsi-Balkanin alueella, kunnes roomalaiset saapuivat ja valloittivat alueen. Roomalaiset alistivat illyrialaiset heimot valtansa alle pitkien ja sitkeiden taistelujen jälkeen vuonna 168 eaa. Roomalainen Illyricumin maakunta ulottui pohjoisessa Adrianmeren pohjukassa olevalle Istran niemimaalle ja idässä Belgradin läpi virtaavalle Savajoelle. (Pentti Suominen 9.3.1997 HS) Näin Albanian alue tuli osaksi Rooman imperiumia. Rooman valtakunnan hajottua kahtia Albania jäi osaksi Itä-Roomaa eli Bysanttia. 1100-luvulla alueelle syntyi Albanian ruhtinaskunta, jolloin alueen asukkailla oli mahdollisuus rakentaa omaa kulttuurillista identiteettiään.


KESKIAIKA


Keskiajalla Albania oli kuin Game of Thrones, jossa eri ruhtinaat taistelivat vallasta. Kuuluisin heistä oli Albanian kansallissankariksi noussut ”Albanian lohikäärme” Skanderbeg, joka alkujaan syntyi kristittyyn aateliseen albanialaisperheeseen. Turkkilaiset eli osmanit ryöstivät valloitetuilta alueilta poikia ja kouluttivat heitä sotilaiksi. Kuusivuotias Skanderbeg oli yksi heistä.


Hän eteni koulutuksessa nopeasti suurten joukkueosastojen johtajaksi, mutta ei koskaan unohtanut albanialaisia juuriaan. Isänsä kuoleman jälkeen Skanderbeg päätti jättää ottomaaniarmeijan ja paeta takaisin kotimaahansa. Skanderberg marssi vanhaan kotikaupunkiinsa Krujeen ja valloitti sen takaisin ottomaaneilta. Voiton merkiksi hän nosti Krujen linnoituksen torniin lipun, jossa oli kaksipäinen kotka. Lipun symbolista tuli koko Albanian kansallistunnus. Krujen linnassa on nykyään Skanderbergin nimeä kantava museo, joka kertoo hänen elämästään ja taisteluistaan Albanian puolesta.


Skanderberg soti ja johti menestyksekkäästi kapinaa turkkilaisia osmaneja vastaan. Häntä voisi verrata fantasiakirjallisuuden sankareihin kuten Lagolasiin (Taru sormusten herrasta). Jousen sijaan Skanderbegilla oli aseenaan miekka, jota ainoastaan hän jaksoi legendan mukaan pidellä. Tarinan mukaan tuolla miekalla Skanderbeg pystyi yhdellä iskulla halkaisemaan kiven tai miehen päästä jalkoihin asti. Skanderbegin erikoista ja pelottavaa kypärää koristi kultainen sarvipäinen vuohenpää. Tämä ikoninen kypärä on esillä Wienin taidehistoriallisessa museossa muistuttamassa yhä sankarista, joka nousi osmanien imperiumia vastaan.


1400-luvun puolivälissä Skanderbeg onnistui siinä, mikä oli monelle mahdotonta. Hän yhdisti albanialaiset heimot ja suuren osan riitaisasta kristikunnasta yhteiseen taisteluun osmaniturkkilaisia vastaan. Neljännesvuosisadan ajan hän johti vastarintaa ja torjui toistuvasti turkkilaisten hyökkäykset kohti kristityn Euroopan portteja. (Pentti Suominen 9.3.1997 HS)


Skanderbeg onnistui välttämään vihollisen kuolettavat iskut monissa taisteluissa, mutta kohtaloaan ei voi vältellä loputtomiin. Skanderbeg sairastui malariaan ja kuoli sen heikentämänä vuonna 1468. Legendan mukaan Skanderbegin kuolema mursi myös hänen hevosensa: se ei ottanut muita ratsastajia ja kuoli pian. Kymmenisen vuotta Skanderbegin kuoleman jälkeen albanialaisten puolustus romahti ja maa joutui osmanivaltion alistamaksi. Tällöin Albanian valtauskonnoksi tuli Islam ja kristityt jäivät vähemmistöksi.


ITSENÄISYYDEN AIKA


Albania kuului lähes viiden vuosisadan ajan ottomaanien imperiumiin. Kasvava tyytymättömyys ottomaanien hallintoon ja politiikkaan johti onnistuneeseen kapinaan, jonka seurauksena Albanialle myönnettiin itsenäisyys. Albania julistettiin keskellä ensimmäisen Balkanin sodan myllerrystä itsenäiseksi 28. marraskuuta vuonna 1912 Vloren kaupungissa.


Itsenäistymisen jälkeen Albania kohtasi vakavia ulkoisia ja sisäisiä haasteita. Maa joutui ensimmäisen maailmansodan aikana monien hyökkäysten kohteeksi ja oli pirstoutumisen partaalla. Pelastava käänne tuli yllättävältä taholta: Yhdysvaltain presidentti Woodrow Wilson vastusti Albanian jakamista Pariisin rauhankonferenssissa vuosina 1919–1920. Hänen tukensa oli ratkaiseva ja lopulta Kansainliitto tunnusti Albanian itsenäiseksi valtioksi vuonna 1920. (s. 133 The Albanian question at the Paris Peace Conference during 1919-1920)


Albania julistettiin tasavallaksi vuonna 1925 ja vain kolme vuotta myöhemmin vuonna 1928 monarkiaksi. Toisen maailmansodan aikana Albania joutui jälleen suurvaltojen pelinappulaksi. Ensin maa joutui Italian mie-hittämäksi Benito Mussolinin johdolla vuonna 1939. Myöhemmin, Italian antauduttua liittoutuneille, Saksa otti miehitysvallan haltuunsa ja hallitsi Albaniaa sodan loppuvaiheisiin saakka.


Albania oli ainoa Euroopan maa, joka suojeli kaikkia juutalaisia holokaustin aikana. Maan poikkeuksellisesta asenteesta kertoo sekin, että juutalaisten määrä oli sodan päättyessä suurempi kuin sen alkaessa. Albaaneilla oli kunniasääntö, jonka mukaan olet vastuussa vieraistasi ja sitoutunut suojelemaan heitä hinnalla millä hyvänsä. Albaniassa oli ihmisiä, jotka toimivat inhimillisyydellään ja tekivät sen mitä harvat muut Euroopassa tekivät. (Euronews 24.1.2025; ”The Ring” comes to Tirana)Sodan jälkeen haasteet jatkuivat ja Albanian kommunistipuolueen ja kansallismielisten erimielisyydet leimahtivat sisällissodaksi. Kommunistit voittivat ja sosialistisen kansantasavallan johtoon nousi Enver Hoxha, joka hallitsi Albaniaa kovaotteisesti neljäkymmentä vuotta. Albaniasta muodostui Hoxhan aikana lähes täysin eristäytynyt valtio, jossa ihmisten vapauksia rajoitettiin ankarasti ja vastustajat vaiennettiin teloituksin.


Hoxha liittoutui tiiviisti Neuvostoliiton kanssa ja rakennutti Albanian täyteen bunkkereita ikään kuin jokainen huhu ulkomaailmasta olisi uhka. Bunkkereita oli niin paljon, että niitä oli yksi jokaista kolmea albaania kohti. Bunkkereiden määrästä on esitetty hieman erilaisia arvioita, mutta 173 tuhatta ei liene kaukana todellisuudesta. (BBC News 24.12.2016: ”Why are there so many bunkers in Albania?”)


Vielä 1980-luvulla Albaniassa länsimaiset tavarat olivat arvossaan ja jopa tyhjä Coca-Cola -tölkki saattoi nousta arvaamattomaan arvoon. Lea Ypi kirjoittaa kirjassaan ”Vapaa”, että äiti oli ostanut tyhjän Coca-Cola tölkin työkavereiltaan. ”Tuolloin colatölkit olivat Albaniassa äärimmäisen harvinaisia ja ne olivat yhteiskunnallisen statuksen symboleja. Jos jokin perhe oli onnistunut hankkimaan tölkin, se asetettiin näkyville olohuoneeseen, yleensä kirjaillulle pikkuliinalle television tai radion päälle, mahdollisesti maan pitkäaikaisen johtajan Enver Hoxhan valokuvan viereen.”


(Jarkko Kemppi, 16.05.2023, Verkkouutiset)


Hoxhan kuoleman jälkeen alkoi Albanian matka kohti nykyisyyttä, kun 1990-luvulla kommunismi romahti ja maa alkoi avautua vähitellen maailmalle. Albanian infrastruktuuri, kuten terveydenhuolto, koulujärjestelmä, tiet ja rakennukset olivat siinä vaiheessa täysin raunioina. (9.12.2020 Uusi tie) EU:n tavoitteena oli tarjota Albanialle lainatukea maan nostamiseksi kurjuudesta, mutta Kreikan ja Albanian välit olivat niin huonot, että Kreikka päätti estää lainojen myöntämisen.


Eristyksissä ja suunnitelmataloudessa asuneen kansan ensimmäiset kokeilut markkinataloudessa päätyivät kaaokseen. Rikollisuus ja väkivaltaisuudet olivat arkipäiväisiä. Jos Albanian aiempi historia oli kuin seikkailuelokuva niin jatko-osaa voidaan hyvin kutsua taloushistorian kreisikomediaksi. Nopea vaurastumisen unelma, houkuttelevat Rolexit ja upeiden autojen viehätys saivat ihmiset ja valtion sijoitushuumaan. Albaanit olivat yhtä innoissaan kapitalismista kuin lapsi karkkikaupassa taskurahoineen ilman vanhempia.


Albanian ensimmäisen demokraattisesti valitun presidentti Sali Berishan houkuttelemana albanialaiset sijoittivat toiveikkaina omaisuuttaan pyramidihuijauksiksi osoittautuneihin yrityksiin. Firmat lupasivat tähtitieteellisiä tuottoja sijoituksille. Ihmiset halusivat tästä oman siivunsa ja niinpä palkkarahat, säästöt, jopa talot ja maatilatkin sijoitettiin. Nykyään tiedetään, että mikään liian hyvältä vaikuttava tarjous, ei ole totta. Albaniassa tätä pidettiin vain kapitalismin taikavoimana.


Vuoden 1997 alkuun mennessä pyramidihuijaukset alkoivat kaatua kuin dominonappulat ja suuri osa ihmisistä menetti kaiken, mikä ajoi koko maan kaaokseen. Raivostuneet ihmiset lähtivät kaduille, pankkeja ryöstettiin ja hallitus menetti käytännössä kontrollin tilanteeseen. Maassa vallitsi anarkia, asevarastoja ryöstettiin, koululaisetkin lakkoilivat, vankeja päästettiin vapaaksi ja jopa 2000 ihmistä menetti henkensä mellakoissa. Maahan julistettiin sotatilalaki ja järjestystä palauttamaan kutsuttiin kansainvälisiä rauhanturvajoukkoja, joissa oli myös suomalaisia mukana. (The Rise and Fall of the Pyramid Schemes in Albania Jyly 1999)


Pelättiin, että levottomuudet leviäisivät ja aiheuttaisivat pakolaisvirtoja muualle Eurooppaan. Italian johtamat YK:n rauhanturvajoukot saapuivat maahan ja operaatio Alba käynnistyi. Vuoden 1997 huhtikuun 15. päivästä alkaen operaation komennossa oli 7000 sotilasta, jotka palauttivat nopeasti järjestyksen Tiranaan. Operaation ensisijaisiin tavoitteisiin kuuluivat rikollisten kiinniottaminen ja ryöstettyjen aseiden kerääminen, mutta myöhemmin operaation joukot auttoivat myös albanialaisten joukkojen uudelleen kouluttamisessa nykyaikaisiin standardeihin. Operaatio Alba päättyi lopulta elokuussa, kun viimeisetkin joukot vedettiin maasta. (https://military-history.fandom.com/wiki/Operation_Alba)


NYKYAIKA


Kaaoksen suojissa rikolliset saivat yliotteen yhteiskunnasta ja näistä ajoista saivat alkunsa tarinat Albanian huumebisneksestä. Viime vuosiin asti lehdistö on kirjoittanut paljon Albanian huumemafiasta. Ville Similä kirjoitti Helsingin sanomissa 29.4.2018 otsikolla: ”Kokonainen albanialaiskylä oli mukana käsittämättömän laajassa huumebisneksessä, kunnes poliisi saartoi sen ja alkoi päivien tulitaistelu.”


Lainaan tähän hieman edellä mainittua Helsingin Sanomien kirjoitusta: Lazaratin kylässä Albaniassa on oma ajanlasku. Nollakohta on silloin kun poliisit tulivat. Kesäkuun 17. päivänä 2014 Albanian poliisi piiritti kylän ja valtasi sen kolme päivää kestäneen tulitaistelun jälkeen. Kyläläisten mukaan se oli kaiken pahan alku. ”Ajat ovat olleet huonot nyt neljä vuotta. Kenelläkään ei ole enää töitä”, sanoo opettaja Gentian Pollo Lazaratin kyläkahvilassa. Poliisin tulo nimittäin pilasi Lazaratin elinkeinon, kannabiksen kasvattamisen. ”Kaikki tekivät sitä. Se oli ihan normaali työ”, Pollo sanoo.


Yle julkaisi Clarissa Jäärnin kirjoittaman uutisen 16.1.2025 ”Albaniasta johdettu kopla kauppasi huumeita miljoonalla eurolla – rahoja säilytettiin helsinkiläisravintolassa”. Valitettavasti Albania ei ole vieläkään päässyt kokonaan irti tästä koko maailmaa piinaavasta ilmiöstä, joka tuo huumeet tavallisen kaduntallaajan ulottuville. Tämä on yksi keino, jolla osa albaaneista edelleen ponnistelee päästäkseen irti köyhyyden kurjimuksesta.


Albaniassa on melko paljon harmaata taloutta, mikä on havaittavissa myös esimerkiksi pienten kadunvarsikauppojen kuitittomuudesta. Katujen ja teiden varsilla näkyy yleisesti ihmisiä myymässä käsitöitä, hedelmiä ja kasviksia. Joulun aikoihin kalkkunoita myydään parhaat päivänsä nähneiden autojen takakonteista. Kuitteja on turha ostoksistaan näissä kysellä. Työttömyys on aiempien vuosikymmenien aikana ajanut ihmisiä ulkomaille ja monet perheistä saavat edelleen rahalähetyksiä muissa maissa eläviltä sukulaisilta.

Erään pienen ravintolan kuitti






Edellä mainituista haasteista huolimatta Albanian matka tähän päivään sisältää merkittäviä edistysaskelia. Albania on nykyään hyvin erilainen valtio kuin parikymmentä vuotta sitten.


Albania on ollut Naton jäsen vuodesta 2009 lähtien. Samana vuonna Albania haki EU:n jäsenyyttä ja vuonna 2014 se hyväksyttiin ehdokasmaaksi. Viralliset jäsenyysneuvottelut aloitettiin Albanian kanssa vuonna 2020. Ensimmäinen EU:n hallitusten välinen konferenssi pidettiin Albanian kanssa heinäkuussa 2022 ja toinen liittymiskonferenssin kokous pidettiin lokakuussa 2024 Luxemburgissa.


Naapurimaiden välisiä kiistoja on tosin saatu vieläkin selvitellä, kuten kesän 2025 uutisoinneista on saatu todeta. Kreikan ja Albanian välejä hiertävät yhä historialliset jännitteet, kuten toisen maailmansodan ajalta periytyvä Kreikan sotatilalaki sekä Cham-albaanivähemmistön kohtelu ja siihen liittyvät Albanian vaatimukset korvauksista.


Vuonna 2023 Kreikan vähemmistöön kuuluva Fredi Beleri valittiin Himaran pormestariksi, mutta hänet pidätettiin epäiltynä vaalivilpistä – Kreikka reagoi voimakkaasti ja piti tapausta poliittisena vainona. Tämä on osaltaan jarruttanut Albanian ja Kreikan välistä merirajakiistaa, jota on yritetty edistää viemällä se Haagin kansainväliseen tuomioistuimeen. (Tirana Times 25.6.2025: Greece Signal Readiness to Restart Maritime Talks Amid Lingering Tensions)


Matkailuelinkeino kehittyy Albaniassa huimin askelin. Vuonna 2023 Tiranan lentokentän kautta kulki 7 miljoonaa matkustajaa ja vuonna 2024 Albaniassa vieraili 11,7 miljoonaa ulkomaista turistia (Ministry of Tourism). Muutokset ovat niin merkittäviä, että Albania on tunnustettava epäilemättä huomionarvoiseksi ja vakavasti otettavaksi matkailuvaltioksi perinteisten kohteiden rinnalle.


Albanian oma väkiluku on vajaat 3 miljoonaa, joten vierailevia matkailijoita on monikertainen määrä. Albanian valuutan (lek) kurssi on ollut huimassa nousussa euroon nähden viimeisen kymmenen vuoden aikana. Hintataso on myös ollut kasvussa, mutta on toki edelleen maltillinen moneen muuhun maahan verrattuna.


Turismin kehittymistä Albaniassa on seurailtu huolestuneena. Mielenosoitukset turismia vastaan Espanjan Malagassa, Barcelonassa ja Kanarialla saavat pohtimaan liikaturismin vaikutuksia. Samoin Vloren lentokenttähankkeen rakentaminen luonnonsuojelualueen viereen on herättänyt vilkasta keskustelua ja sen avautuminen liikenteelle on viivästynyt jatkuvasti.


Albanian tieinfrastruktuuri on ottanut huikeita edistysaskelia matkailijamäärien kasvaessa. Matkan tekoa lyhentäviä ja nopeuttavia maanteitä syntyy jatkuvasti. Siltoja ja tunneleita rakennetaan taukoamatta. Hotelleja ja niiden runkoja nousee kiihtyvällä tahdilla. Lehdistössä Albaniaa ylistetään lomakohteena ja maan nousu tuntemattomuudesta maailman parrasvaloihin näyttää varsin lupaavalta.


Mielenkiintoisia uutisointeja Albaniasta julkaistaan silloin tällöin kuten esimerkiksi uutinen Tiranaan nousevasta maailman pienimmästä valtiosta:


”Pääministeri Edi Rama sanoo haluavansa antaa bektashien, shiiamuslimiittisen suufilaisjärjestön jäsenille oman Vatikaanin tyylisen erillisalueensa edistääkseen uskonnollista suvaitsevaisuutta. Uuden valtion johtoon astuisi Edmond Brahimaj, joka tunnetaan seuraajiensa keskuudessa nimellä Baba Mondi. Uudesta muslimivaltiosta tulisi liberaali: alkoholia saisi juoda, naiset saisivat pukeutua miten haluavat, eikä elämäntapaa kontrolloitaisi. ”Jumala ei kiellä mitään, ja siksi hän antoi meille järjen”, Brahimaj perustelee vapaamielistä linjaa.” 21.9.2024 New York Times (Andrew Higgins)


Muslimivaltioksi Albania on varsin suvaitseva verrattuna moneen muuhun vastaavaan valtioon. Huntuja siellä ei juuri näe naisten kantavan, sianlihaa saa kaikista ravintoloista ja alkoholia saa vapaasti ostaa kaupoista liki kellon ympäri. Albaniassa matkatessa olen ollut yllättynyt humalaisten määrästä – niitä ei nimittäin ole, vaikka kauppojen hyllyt notkuvat mitä houkuttelevimmista juomista. Alkoholin kohtuukäytöllä on ehkä vaikutusta myös siihen turvallisuuden tunteeseen, mitä Albaniassa kulkiessa kokee. Suomessakin tulee vilkuiltua enemmän taakseen kuin Albaniassa. Joidenkin tutkimusten mukaan Albania kuuluu nykyään Euroopan turvallisimpiin maihin ryöstörikosten suhteen.


Albania on nykyään mielenkiintoinen matkailukohde niin reppureissaajille kuin täyttä palvelua ja täysihoitoa kaipaavillekin. On kuitenkin suositeltavaa selvittää etukäteen, mitä kukin kohde tarjoaa. Joku kaupunki lupaa unohtumattoman rantaloman, toinen taas vie jännittävälle vuoristopatikoinnille. Auton vuokraaminen tarjoaa vapaammat liikkumismahdollisuudet kuin julkinen liikenne. Tällöin kannattaa huomioida, että Google Mapsin antama matka-aika ei ole aina realistinen. Linja-autojen aikataulut elävät myös paljon, joten Albanian matkailijan ei kannata sitoutua liian tiukkaan päiväohjelmaan. Pidetään mieli avoimena ja nautitaan hetkestä, maisemista ja ihmisten sydämellisyydestä.

Bunkkerit kuuluvat Albanian maisemaan.

Kaksipäinen kotka Albanian lipussa symboloi idän ja lännen kulttuurien kohtaamista.

Silta Vjosa-joen yli

Näkymä Orikumiin














HYVÄ TIETÄÄ ALBANIASTA


ALBANIAN SÄÄ JA ILMASTO


Sää on yksi tärkeimmistä asioista, joita matkailija puntaroi kohdetta valitessaan. Albanian ilmasto on monella tapaa kuin tehty matkailua varten. Rannikolla vallitsee lämmin ja aurinkoinen välimerellinen sää, jossa kesät venyvät pitkiksi ja talvet pysyvät leutoina. Kevät käynnistyy usein jo maaliskuussa ja merivesi lämpenee nopeasti. Heinä–elokuussa päivälämpötilat kipuavat helposti 30 asteen tuntumaan, mutta meren läheisyys ja rannikkotuuli tekevät helteestä usein rannalla siedettävämmän kuin sisämaassa.


Välimerenilmastolle on tyypillistä, että kesä on kuuma ja aurinkoinen ja sisämaassa kuumuus voi ajoittain tuntua suorastaan tukalalta. Lämpötila saattaa nousta yli 40 asteen etenkin suojaisissa laaksoissa ja kaupungeissa. Talvet ovat viileitä ja sateisia, jolloin rannikkoalueilla lämpötila on päivisin 10 – 17 astetta. Öisin saattaa lämpötila käydä hetkellisesti nollan tietämissä. Vuoristossa lämpötila harvoin nousee yli 20 asteen ja lunta voi sadella marraskuusta maaliskuun loppuun asti.


Albanian vaihteleva maasto tekee säästä paikoin yllättävän monimuotoisen. Vaikka maa ei ole pinta-alaltaan suuri (vain noin kahdestoistaosa Suomesta), korkeuserot ja maaston muodot luovat selkeitä paikallisia eroja. Ylängöillä ja vuoristossa ilmasto on mantereisempi ja viileämpi, kun taas rannikolla olosuhteita määrää meri.


Vlore, Saranda ja Durres ovat tyypillisiä rannikkokaupunkeja, joissa meri tasaa lämpötiloja ja tuo mukanaan miellyttävän vilvoittavaa tuulta. Tirana, Berat ja Gjirokaster ovat sisämaakaupunkeja, joissa kesähelteet saattavat tuntua hyvinkin tukalilta. Korça, Kukes ja Theth taas edustavat vuoristopaikkakuntia, joissa voi olla lunta talvisin ja jopa keskikesällä villapaita voi olla auringon laskettua tarpeen. Vuoristoseudut houkuttelevat puoleensa erityisesti vaeltajia ja valokuvaajia niin kesällä kuin talvellakin. Matkailusesonki vilkastuu maaliskuun puolivälistä alkaen ja hiljenee lokakuun loppupuolta kohti. Tämä kannattaa huomioida matkan ajankohtaa suunniteltaessa, koska monet matkailukaupungit ovat ruuhkaisimmillaan heinä- ja elokuussa. Sesongin vilkkaimpaan aikaan lämpötilat kohoavat joskus hyvinkin korkealle. Tällöin päiväsaikaan kannattaa valita itselleen rauhallisia aktiviteetteja ja paljon juomista. Itse viihdyn hieman viileämmässä, joten valitsen matkan ajankohdaksi mieluiten kevään, alkukesän tai syksyn. Silloin jaksaa paremmin liikkua ja nauttia Albanian luonnosta ja nähtävyyksistä.


Ennen matkan varaamista kannattaa miettiä, mitä lomaltaan haluaa. Jos haaveissa on rantaloma siellä missä muutkin ovat, nautit helteistä ja bilejalkasi alkaa vipattaa iltaisin, voin suositella esimerkiksi Sarandaa, Ksamilia tai Durresia heinäkuusta syyskuun puoliväliin. Jos taas haluat sesongin kuumimpaan aikaan hieman enemmän väljyyttä, Pohjois-Albanian rannikkokohteet – kuten Velipoje ja Shengjin – voivat olla toimiva vaihtoehto.


Jos olet reppureissaaja, nautit omien polkujen kulkemisesta, vuoristopurojen viileästä vedestä tai haluat kohdata paikallista arkea ilman ruuhkia, paras aika on usein huhti–kesäkuu tai syyskuusta lokakuun loppuun. Silloin hinnat ovat tavallisesti edullisempia ja tunnelma rauhallisempi jopa suosituimmissa rantakaupungeissa.


Sää ei kuitenkaan ole vain lämpötila tai sininen taivas. Se on osa tunnelmaa, missä aamun kirkas valo vuorten rinteillä tai iltapäivän lämmin meri-ilma iholla. Voit ihailla myös illan pehmeää, kultaista hetkeä, jolloin aurinko painuu Adrianmeren taakse. Pitkän hellejakson aikana taivas ei aina ole täysin sininen – merestä nouseva kosteus voi levittää maisemaan siniharmaan auerkerroksen, joka muuttaa valon maalaukselliseksi.


Vaimon kanssa olemme joskus aamukahvilla terassilla istuessamme todenneet leikillisesti: ”Yksitoikkoista - tästäkin päivästä tulee taas samanlainen, kun taivas on sininen ja aurinko paistaa.” Aurinkoisia päiviä on nimittäin vuoden aikana luvassa yli 300 sateiden painottuessa alkukevääseen ja loppusyksyyn. Forex Bank listasi vuonna 2017 matkakohteita, joissa ”aurinkotunnin” saa halvimmalla. Yksi tällainen kohde oli Albanian Saranda, jossa aurinkoindeksin mukaan yhden ”aurinkotunnin” hinnaksi tuli 4,20 euroa, kun Helsingissä vastaava hinta oli 22,80 euroa.Travel Daily julkaisi samasta aiheesta vuonna 2022 tutkimuksen, jonka mukaan Albaniassa auringonpaistetta saa edelleen poikkeuksellisen edullisesti. Tiranassa auringosta sai heidän mukaansa nauttia 5,88 dollarilla tunnin ajan. Hieman on siis “auringon hinta” noussut, mutta tuollaisesta nautinnosta maksaa mielellään. Samaisen lähteen mukaan aurinko paistaa Tiranassa vuoden aikana yhteensä 3452 tuntia.

Voit tarkastella Albanian ajankohtaisia säätiloja sekä meren lämpötiloja oheisesta QR-koodista.

SHQIP ELI ALBANIAN KIELI


Kun nojatuolimatkailusi vihdoin konkretisoituu karttaharjoitusten jälkeen varsinaiseksi matkaksi, saat ensikosketuksen Albaniaan yleensä jo letokoneessa. Et voi olla kuulematta yhtä Euroopan vanhimmista kielistä, joka ei ole kuitenkaan läheistä sukua millekään muulle nykyiselle kielelle tai alaryhmälle kuten romaanisille tai slaavilaisille kielille. Tätä ainutlaatuisuutta albanialaiset arvostavat ja kieli onkin vahva osa heidän identiteettiään.


Shqip on indoeurooppalainen kieli, joka muodostaa oman, erillisen haaransa. Sen juuret ovat Balkanin antiikin kielimaisemassa, ja usein sen taustalle on arveltu illyrialaisia tai niihin läheisesti liittyneitä kieliä – varmaa vastausta ei kuitenkaan ole, koska varhaisia kirjallisia lähteitä on vähän. Pitkä yhteiselämä kreikan, latinan/romaanisten ja slaavilaisten kielten kanssa näkyy albanian sanastossa.

